Burjassot aprova un Pressupost per a 2024 amb un terç destinat a polítiques de caràcter social
2025-07-24

El Ple de l’Ajuntament de Burjassot ha aprovat hui (20-12-2023) el pressupost municipal per a l’exercici 2024, amb els vots a favor del Partit Socialista, l’abstenció de Compromís, Unides per Burjassot i No Adscrits, i els vots en contra del Partit Popular i Vox. El pressupost ascendeix a quasi 36 milions d’euros, un 10% més que l’any 2023.

“El pressupost de l’Ajuntament de Burjassot per a 2024 s’ha basat en la cerca de l’eficiència i l’eficàcia de la gestió municipal. És un pressupost de marcat caràcter social en el qual s’ha posat interés en la reducció de la desigualtat, la protecció social i el desenvolupament de serveis públics sòlids i de qualitat. L’objectiu de l’equip de govern socialista és que l’Ajuntament siga una administració ben gestionada i solvent, que supose un compromís clar amb tota la ciutadania, i sobretot, amb aquelles persones més desfavorides que estan patint els efectes de la situació econòmica actual”, ha apuntant l’alcalde de Burjassot, Rafa García.

El pressupost aprovat destina quasi un terç a polítiques de caràcter social i que sustenten l’estat del benestar a Burjassot. En este sentit, més d’11 milions d’euros, dos més que l’any 2023, estaran destinats a protecció social, educació, cultura, esports, ocupació, joventut, infància, ajudes d’emergència, menjadors escolars, etc.

“Amb el pressupost de Burjassot per a l’any 2024 s’aprova un pressupost continuista i de futur. Continuista perquè aprofundix en un dels valors que defensa l’actual equip de govern: la protecció social. I de futur perquè s’establix les bases de la ciutat cuidada, de la ciutat sostenible i segura, augmentant un 13% la inversió en serveis públics bàsics com ara són la Policia Local,  la Brigada Municipal d’Obres, el clavegueram, la neteja i il·luminació dels carrers, parcs i jardins, i inversions per a frenar el canvi climàtic”, ha matisat García.

Quant al personal de l’ajuntament, el pressupost ascendix a quasi 17 milions d’euros, el que suposa el reforç de personal de la Brigada Municipal d’Obres, l’augment de personal per a l’execució de programes de caràcter temporal i la creació de llocs de treball: dos agents de desenvolupament local, quatre conserges d’instal·lacions municipals, personal administratiu de benestar animal i medi ambient i de gestió cultural.

En despeses corrents en béns i serveis, s’ha previst l’augment del Servei d’Atenció i Ajuda a domicili de persones dependents; l’increment d’energia d’enllumenat públic; la conservació de vies públiques i d’edificis; despeses de seguretat ciutadana; el programa de foment de regeneració i renovació urbana – pla ARRUR-; actuacions en medi ambient, pla d’arbratge, així com l’inici de creació de refugis climàtics. També augmenten les polítiques públiques d’educació, cultura, joventut, majors, benestar animal, una nova partida per a desenvolupar el programa LGTBI, i el manteniment i millora en les partides referents a les polítiques d’igualtat, erradicació de la violència de gènere i d’infància, com a eixos principals i transversals del treball municipal.

També es continua amb el manteniment i millora de subvencions i convenis amb les entitats de Burjassot; es renoven i augmenten les subvencions a diverses entitats i es continua pressupostant el Bo Comerç per a 2024, estudiant arribar a un major nombre de destinataris en el pròxim exercici.

En inversions, destaquen les aportacions municipals del programa estatal d’habitatge, la rehabilitació del barri Pintor Goya (finques grogues), l’obra de l’enllumenat de la via verda (per a bicis i vianants), la rehabilitació del Teatre El Progrés, espais per als vianants i la inversió en la via pública de la Devesa.